Op 14 op pad Tukkies toe | Maroela Media
Hjalmar Rall (Foto: Facebook)
Hy was maar nog bloedjonk toe sy ouers besef het hy is besonder intelligent – aanvanklik na aanleiding van sy sketse met driedimensionele aansigte en later op grond van sy hoë begripsvlak.
Nou, op net 14 jaar, begin Hjalmar Rall 'n graad in BSc Fisika aan die Universiteit van Pretoria.
Die seun van Riebeek-Kasteel in die Wes-Kaap was 11 jaar oud toe hy hoërskoolgrade deur middel van tuisonderrig begin aandurf het. Verlede jaar, op 13-jarige ouderdom, het hy die Cambridge-eksamens op A-vlak afgelê. Dié eksamens is gelykstaande aan 'n 13de graad en word wêreldwyd erken.
Hjalmar Rall se Tuks-studentekaart
Hjalmar meen egter daar is geen geheim aan sy sukses nie en is baie skugter wanneer hy vir dié merkwaardige prestasies geprys word. Daar is immers ook 'n "'n paar ander slim familielede" in die bloedlyn.
"Ek doen alles. Solank dit nie vervelig is nie, sal ek dit doen," vertel hy.
Voorheen het hy minstens vier uur per dag aan skoolwerk bestee, en in die middae het hy sy stokperdjies – kuns, fotografie, lees en navorsing – beoefen.
Nou sien hy egter uit na die volgende gróót uitdaging in sy lewe. "Ek wil graag verder studeer in teoretiese fisika, en uiteindelik eendag die groot vrae wat aan navorsers gestel word, kan beantwoord," sê hy.
En hoekom het hy juis op Tuks besluit? "Dis die beste wat daar is," is sy antwoord.
Die vorige buitengewoon slim kind van daardie wêreld was ene Jan Christiaan Smuts, wat eers op twaalf die eerste keer skool toe is.
Hjalmar, baie voorspoed. Jy klink na 'n man wat kan! Veral kan jy dan wys dat jy wyser is dan slim(?) Jannie. Groete!
die kind is 'amazing' – het bietjie ge-googeloer – ek sal graag wil weet wie die ander slimmes in sy familie is. Ek hoop hy is suksesvol in sy studies en bly gebalanseerd en bereik die hoogste hoogtes. Sterkte Hjalmar.